# Elia Canales Martín

Elia Canales Martín (El Catllar, Tarragonès, 25 de juny de 2001) és una esportista catalana que competeix, representant a la federació espanyola, en tir amb arc, en la modalitat d'arc recorbat. Ha participat en 1 Olimpíada. A més, ha guanyat 3 medalles en els Campionats del Món i 2 medalles (1 d'or) en els Jocs Europeus de Cracòvia 2023.

### Inicis esportius

Elia Canales es va iniciar al món del Tir amb arc per accident, ja que quant tenia 12 anys es va trencar el turmell en un campament i de les poques coses que podia fer era practicar l'esport. Poc temps després ingressava en el club TAU de Tarragona i disputava el mundial infantil de 2014 a Marràqueix, quedant en una sorprenent 5a posició. Des d'aleshores va començar a guanyar títols a nivell nacional i espanyol i també, amb només 15 anys, va arribar a quarts de final al mundial júnior de 2016 a Nimes.

### 2018 - 2020 Primers èxits internacionals

A finals de 2017, es canvia al Club de Tir amb arc de Constantí i participa en el Mundial cadet de Rosario, on aconsegueix una plaça per participar en els Jocs Olímpics de la Juventut de 2018. En aquesta edició, celebrada a Buenos Aires, aconsegueix la medalla de plata en la prova individual.
El març de 2019 aconseguia un nou rècord d'Espanya, en categoria absoluta, amb una puntuació de 674 punts. El mes de maig aconsegueix una de les grans fites de la seva carrera, en guanyar una prova de la Copa del Món per equips mixt (juntament al gallec Miguel Alvariño), disputada a Antalya.
L'any 2020, amb només 18 anys i mentre preparava la selectivitat, va estar a punt de classificar-se pels Jocs Olímpics de Tòquio 2020, tot i que l'aturada de la competició a causa del Covid-19 i l'eliminació de la seva prova favorita dels jocs, ho van impedir.

### 2021 - 2023: Or als Jocs Europeus

El 2021 començava amb una medalla d'or en la prova individual del Gran Premi d'Europa celebrat a Antalya. El mes de juny participava al Campionat d'Europa, celebrat a la ciutat turca d'Antalya i aconseguia la medalla de plata en la prova d'equips mixt, al costat de l'arquer espanyol Pablo Acha. En la prova individual, tot i aconseguir la 2a posició en el rànquing classificatori, amb una puntuació de 661 punts, va caure eliminada als vuitens de final davant l'alemanya Michelle Kroppen, mentre que en la competició d'equips femení va caure eliminada als quarts de final contra l'equip de Dinamarca. En el torneig preolímpic no aconseguia classificar-se pels Jocs Olímpics de Tòquio, amb l'equip espanyol femení. En el Campionat del Món disputat a Yankton, Estats Units, Canales va aconseguir la 10a posició en la ronda classificatòria amb 633 punts, tot i que va caure eliminada en la 2a ronda de les eliminatòries. En la prova d'equips femení va caure eliminada a la 1a ronda, mentre que en al prova d'equips mixt va ser eliminada en la 2a ronda.
El 2022 va participar en el Campionat d'Europa disputat a Múnic, on va aconseguir la 8a plaça a la ronda classificatòria amb 656 punts. En la prova individual, va quedar en 7a posició, caient als quarts de final contra l'alemanya Michelle Kroppen i en la prova d'equips femení també va arribar als quarts de final.
L'any 2023 començava amb una medalla de plata al Campionat del Món Indoor, celebrat a Las Vegas. El mes de juny, als Jocs Europeus de Cracòvia, va aconseguir un dels seus millors resultats fins al moment. En la prova individual va aconseguir la medalla de plata, només perdent el partit de la final contra l'anglesa Penny Healey. En la prova d'equips mixt, va guanyar la medalla d'or, juntament amb el seu company gallec Miguel Alvariño. Aquesta victòria els hi va assegurar una plaça als Jocs Olímpics de París de l'any següent. En el Campionat del Món celebrat a Berlín, va obtenir 649 punts en la classificació i la 20a posició. En la prova individual va ser eliminada en vuitens de final per la japonesa An San, mentre que va ser eliminada a 1/8 de final en la prova d'equips femení i a la 1a ronda en els equips mixt.

### 2024: Participació a les primeres Olimpíades

El maig de 2024, Canales va guanyar la medalla de plata en el Campionat d'Europa celebrat a Essen, perdent en la fletxa de desempat de la final contra l'alemanya Katharina Bauer. En el seu debut en unes Olimpíades, amb només 23 anys, va quedar en 16a posició en la ronda classificatòria amb 662 punts. Tot i això, en la prova individual va caure en la 1a ronda per un contundent 6-0, contra l'anglesa de només 16 anys, Megan Havers. En la prova d'equips mixt, juntament amb el seu company Pablo Acha, van aconseguir un diploma olímpic després de caure eliminats als quarts de final. Aquell mateix estiu, com a mostra de reconeixement fou la pregonera de la Festa Major del seu poble natal, El Catllar.

### Vida personal

Actualment està estudiant Màrqueting a la Universitat Catòlica de Murcia (UCAM), tot i que antigament havia començat la carrera d'Enginyeria Mecànica a la Universitat Politècnica de Madrid (UPM), tot i que ho va haver de deixar per la dificultat en compaginar-ho amb els entrenaments. Destaca la seva potència, tot i que li han de fer arcs a mida perquè té els braços curts.

## Trajectòria professional

Jocs Olímpics :
| Any | Seu | Posició | Prova |
| 2024 | París | 1/32 final | Individual |
| 2024 | París | 8a posició | Equips mixt |
| Campionat del Món ||||
| 2021 | Yankton | 2a ronda | Individual |
| 2021 | Yankton | 1a ronda | Equips femení |
| 2021 | Yankton | 2a ronda | Equips mixt |
| 2023 | Berlín | 1/8 final | Individual |
| 2023 | Berlín | 1/8 final | Equips femení |
| 2023 | Berlín | 1a ronda | Equips mixt |
| Campionat d'Europa ||||
| 2021 | Antalya | 1/8 final | Individual |
| 2021 | Antalya | 1/4 final | Equips femení |
| 2021 | Antalya | 2 | Equips mixt |
| 2022 | Múnic | 7a posició | Individual |
| 2022 | Múnic | 1/4 final | Equips femení |
| 2024 | Essen | 2 | Individual |
| 2024 | Essen | 1/4 final | Equips femení |
| 2024 | Essen | 1/8 final | Equips mixt |
| Jocs Europeus ||||
| 2023 | Cracòvia | 2 | Individual |
| 2023 | Cracòvia | 1 | Equips mixt |

## Referències

* ↑ «Perfil oficial» (en anglès). World Archery. [Consulta: 12 setembre 2024].
* ↑ «Perfil olímpic» (en anglès). Olympics.com. [Consulta: 12 setembre 2024].
* ↑ «"Vull ser la millor de la història"». Fosbury, 04-07-2023.
* ↑ «Elia Canales, la diana perfecta» (en castellà). Diari de Tarragona, 19-05-2017.
* ↑ «Èlia Canales, del Club de Tir amb arc Constantí, obté plaça per als JJOO de la Joventut 2018». Tir amb arc Constantí, 13-10-2017.
* ↑ «Elia Canales, plata en tiro con arco en los JJOO de la Juventud» (en castellà). Mundo Deportivo, 16-10-2018.
* ↑ «Èlia Canales estableix un nou rècord d'Espanya de tir amb arc en categoria absoluta». Tir amb arc Constantí, 27-03-2019.
* ↑ «La tarragonina Elia Canales es proclama campiona de la Copa del Món de tir amb arc». Exteriors.cat, 28-05-2019.
* ↑ «Èlia Canales entrena a casa amb el seu arc per continuar la seva progressió a Tòquio 2021». CCMA, 03-04-2020.
* ↑ «Elia Canales puja al més alt del podi del Gran Premi d'Europa Antalya». Federació Catalana de Tir amb arc, 12-04-2021.
* ↑ «Èlia Canales i Pablo Acha, subcampions d'Europa». L'Esportiu, 06-06-2021.
* ↑ «Resultats oficials» (en anglès). World Archery.
* ↑ «España roza el billete olímpico femenino por equipos de tiro con arco recurvo» (en castellà). Europa Press, 20-06-2021.
* ↑ «Elia Canales perd en la segona eliminatòria del mundial». L'Esportiu, 24-09-2021.
* ↑ «Resultats oficials» (en anglès). World Archery.
* ↑ «Èlia Canales, plata en la Copa del Mundo indoor de tiro con arco» (en castellà). Diari de Tarragona, 06-02-2023.
* ↑ «Elia Canales, medalla de plata individual als Jocs Europeus». Diari Més, 28-06-2023.
* ↑ «Elia Canales, ¡Oro en los Juegos Europeos...y plaza para los Olímpicos!» (en castellà). Diari de Tarragona, 25-06-2023.
* ↑ «Pablo Acha y Elia Canales, eliminados en octavos de final del Mundial de Tiro con Arco» (en castellà). Mundo Deportivo, 03-08-2023.
* ↑ «Elia Canales guanya la medalla de plata en l'Europeu de Tir amb arc». L'Esportiu, 12-05-2024.
* ↑ «La catalana Elia Canales acaba 16a als classificatoris dels Jocs Olímpics de París». Federació Catalana de Tir amb arc, 24-07-2024.
* ↑ «La tiradora tarragonina Elia Canales, eliminada als trenta-dosens de final dels Jocs Olímpics». Diari Més, 01-08-2024.
* ↑ «Tarragona s'acomiada dels Jocs Olímpics de París 2024 a un pas de la lluita per les medalles». Tarragona Digital, 05-08-2024.
* ↑ «El Catllar li retorna els honors a Elia Canales fent-la pregonera de la Festa Major». Tots21, 21-08-2024.
* ↑ «Una de las españolas clasificadas para Paris 2024 abre fuego: "Tenemos nivel para optar a algo"» (en castellà). El Confidencial, 27-01-2024.
* ↑ «La potencia de Elia Canales que rompe la barrera de los sexos: “Su flecha sale a la misma velocidad que la nuestra”» (en castellà). Relevo, 02-08-2024.